NESVAKIDAŠNJA NEUPUĆENOST

Djelatnica poštanskog ureda odbila primiti brzojav na engleskom jeziku?!

Čini se da djelatnici jednog osječkog poštanskog ureda nije bilo jasno pravilo o slanju brzojava istaknuto na web stranici te institucije.

Naime, sugrađanki koja je željela poslati brzojav sućuti na engleskom jeziku unutar Osijeka osobi američkog podrijetla, djelatnica to nije dozvolila.

- Uzalud sam djelatnici pojašnjavala da ću tekst napisati velikim, tiskanim slovima te da je to latinično pismo. Ni ona, ali ni ostali djelatnici nisu mi dozvolili da to učinim i rekli su mi da to nije moguće izvesti. Inače, brzojav sućuti sam željela poslati Amerikanki s adresom u Osijeku, ali koja hrvatski ne razumije baš dobro, pa sam smatrala prikladnim da ga napišem na njoj razumljivom jeziku - ispričala je sugrađanka K. A. (podaci poznati redakciji) koja je svoju namjeru ipak uspjela ostvariti u uredu Glavne pošte, i to bez ikakvih teškoća.

Da je sugrađanka potpuno u pravu potvrdila je i glasnogovornica Hrvatske pošte Jo Kempen uputivši ispriku zbog neugodnosti koju je doživjela. Kempen kaže da je odmah upućena primjedba na postupanje nadležnima te još jednom pojasnila da sadržaj brzojava mora biti napisan latinicom, no nigdje ne stoji da to ne može biti bilo koji jezik, izuzev hrvatskog.

Uzmemo li u obzir da je u Osijeku sve više stranih turista, sasvim je razumljivo da je riječ o neupućenosti djelatnika, a ne o pravilu Hrvatskih pošta. Naime, pravilo nalaže da adresa mora biti cjelovita, kao i ulica i kućni broj, a da sadržaj mora biti napisan latinicom, na otvorenom slogu. Nije moguće poslati tek brzojav bez sadržaja, ali ni onaj čiji sadržaj vrijeđa dostojanstvo, čast osobe i javni moral, odnosno smjera protiv sigurnosti i obrane države te sigurnosti života ljudi. Brzojav sućuti to svakako nije bio.

Marija MIHELIĆ